Regsaksie dreig rakende ‘magsbeheer’ oor kosHelpende Hand laai vragte kos af in Derdepoort. (Foto: Verskaf) Regsaksie dreig indien kosverspreiding weens sogenaamde beplande regulasies van die regering gesentraliseer en beheer word. Die welsynsorganisasie Solidariteit Helpende Hand het Sondag bevestig dat hy reeds ’n regspan opdrag gegee het om voorbereidings te begin tref vir ’n hofgeding indien nodig, sou die regering voortgaan met stappe in dié verband. “Die onsekerheid hieroor skep tans ’n paniek by die behoeftiges, asook by skenkers en verspreiders. Solidariteit Helpende Hand staan sentrale beheer, oftewel magsbeheer, oor kosverspreiding teen. Sentrale kosverspreiding sal magsmisbruik wees ten koste van die armes en die behoeftiges,” het Hannes Noëth, uitvoerende hoof van Solidariteit Helpende Hand, gesê. Helpende Hand gaan intussen samesprekings voer met die verskillende owerhede ter sprake om duidelikheid te kry oor hierdie beplande regulasies. Dit raak onder meer ’n mediaverklaring van Panyaza Lesufi, waarnemende LUR vir maatskaplike ontwikkeling in Gauteng, ’n skrywe van Emalahleni (Witbank) se plaaslike munisipaliteit en die skrywe in die Vrystaat wat ’n registrasie vereis om kos onder behoeftiges te versprei. Hannes Noëth van Helpende Hand help om die eerste besending van 2 000 kospakkies Donderdagoggend te versprei. (Foto: Verskaf.) “Tans word daar ongelooflike verwarring geskep. Die onsekerheid dien glad nie die versorging van mense nie. Die regsadvies wat Solidariteit Helpende Hand reeds gekry het, dui op onregmatigheid in hierdie verklarings en vereistes. Hierdie dringende aksie van Helpende Hand volg ná baie onsekerheid vandeesweek oor bogenoemde skrywes,” het Noëth gesê. Die vakbond Solidariteit en burgerregteorganisasie AfriForum het aangedui hulle sal regstappe steun en het reeds R100 000 bewillig vir ’n moontlike hofgeding in dié verband. “Solidariteit steun Solidariteit Helpende Hand se veldtog teen die sentralisering van kosverspreiding, want ons is aan die kant van diegene wat honger is midde-in die krisis,” het Dirk Hermann, bestuurshoof van Solidariteit, gesê. Ook Kallie Kriel, hoof van AfriForum, het gesê die burgerregte-organisasie ondersteun Helpende Hand se veldtog ten volle. “Dit is noodsaaklik om te veg teen beheersugtige politici se pogings om selfs tydens ’n dodelike krisis die doeltreffende verspreiding van kos op te offer om hul eie drang na mag en voorskriftelikheid te bevredig.” Volgens Noëth is Helpende Hand bewus daarvan dat daar regulasies moet wees en toegepas word wanneer dit oor kosverspreiding gaan, maar dit is heeltemal iets anders as magsmisbruik en beheer oorneem van die nieregeringsorganisasies wat behoeftiges voed. ‘n Voorbeeld van die produkte wat in ‘n maand se kospakkie aan ‘n gesin van vier ingesluit word. (Foto: Verskaf.) “Die gedagte oor sentrale kosverspreiding en -beheer sal die armstes van die armstes erg benadeel. Die regering is nou in ’n posisie vanweë die staat van inperking waar hy eerder nader moet beweeg aan organisasies wat die armes ondersteun, in plaas van om afstand te skep. Ons doen ’n dringende beroep op die regering om ons nie te vervreem in die versorging van behoeftiges nie.” Toe die staat van inperking ingestel is, het die Solidariteit Beweging sy Krisisfonds van stapel gestuur wat grootliks aangewend word om Solidariteit Helpende Hand se voedingskemas te ondersteun. Besoek www.krisisfonds.co.za om die Solidariteit Beweging se Krisisfonds te ondersteun. Hermann benadruk dat die Solidariteit Beweging se Krisisfonds nie met die regering se Solidarity Fund verwar moet word nie. “Die regering het sy eie fonds met sy eie doelwitte en kriteria. Die Solidariteit Beweging se Krisisfonds is ’n helpmekaarfonds úit die gemeenskap vír die gemeenskap.”